लग्जरी गाड़ियां खुद नहीं चलाते, 4 राइफलधारी साथ चलते; चुनाव में उमर ने संभाली थी कमान
Atiq Ahmed Ashraf Ahmed Murder Case Update - Atiq Ahmed Son's Luxurious Lifestyle. अतीक अहमद की हत्या के बाद उसका सबकुछ खत्म हो गया। बचा है तो सिर्फ उसका नाम। अब सवाल है कि माफिया के टूट चुके साम्राज्य को दोबारा कौन संभालता है?
अतीक अहमद की हत्या के बाद उसका सब कुछ खत्म हो गया। बचा है तो सिर्फ उसका नाम। अब सवाल है कि माफिया के टूट चुके साम्राज्य को दोबारा कौन संभालता है? कौन भविष्य में इलाहाबाद शहर पश्चिमी सीट से दावेदारी कर सकता है? इन सवालों का जवाब खोजते ही पहले जो दो नाम मिलते हैं वह हैं अतीक के दो बड़े बेटे। जो इस वक्त जेल में हैं।
अतीक के बड़े बेटे उमर के पास बहुत थोड़ा राजनीतिक अनुभव है। दूसरा बेटा अली राजनीतिक रूप से कच्चा जरूर है, लेकिन सक्रियता और मुस्लिम युवाओं में लोकप्रियता अच्छी है। हमने दोनों बेटों को लेकर उनके कुछ दोस्तों से बात की। इन दोनों के पुराने क्रिमिनल रिकॉर्ड निकाले। आइए सब कुछ जानते हैं...
17 साल की उम्र में उमर पर लगा था मारपीट का इल्जाम 
1996 में अतीक ने पुलिस कॉन्स्टेबल फारूख की ग्रेजुएट बेटी शाइस्ता परवीन से शादी की। दो साल बाद शाइस्ता ने उमर को जन्म दिया। अतीक ने उमर का दाखिला सिविल लाइन्स के सेंट जोसेफ स्कूल में करवाया। उमर के बाद इसी स्कूल में अली और असद ने भी पढ़ाई की। बाकी दोनों नाबालिग बेटे इस वक्त इसी में 12वीं व 9वीं के छात्र हैं, लेकिन बाल सुधार गृह में होने के चलते वह अब स्कूल नहीं आ रहे हैं।
अतीक के सभी पांच बच्चों में उमर पढ़ाई में सबसे अच्छा था। उसका पढ़ाई के दौरान कहीं विवाद में नाम नहीं आया। एक बार स्कूल में स्पोर्ट्स कॉम्पिटिशन चल रहा था। अली अपने क्लास को रिप्रजेंट कर रहा था। मैच में उसकी टीम हारी तो विवाद हो गया। उसकी टीम ने दूसरी टीम के खिलाड़ियों को पीट दिया।
इसके बाद मामला पुलिस तक पहुंच गया। स्कूल प्रशासन ने अली और असद के साथ उमर का भी नाम दे दिया। उमर प्रिंसिपल फादर थॉमस के पास पहुंचा। कहा- "फादर मैं उस वक्त स्कूल में मौजूद जरूर था, लेकिन मैं किसी लड़ाई में शामिल नहीं था। मेरा नाम जबरन घसीटा जा रहा है।" बाद में पुलिस ने जांच की तो उमर शामिल नहीं मिला।
महंगी चीजें पसंद थीं, लेकिन उसने पिता का रौब कभी नहीं दिखाया 
प्रयागराज की ही काजमी कोचिंग में पढ़ाई करने वाली एक लड़की बताती हैं, ''उमर साथ ही पढ़ता था, कभी किसी से ऊंची आवाज में बात नहीं करता था। अपने पिता का रौब नहीं दिखाता। उसे महंगी चीजों का शौक था। उसके पास जो चीजें होतीं वह किसी के पास नहीं होतीं। कई बार वह महंगी गाड़ियों से आता था, लेकिन उस वक्त वह ड्राइव नहीं करता था कोई न कोई ड्राइवर होता था।
12वीं की पढ़ाई 2017 में पूरी करने के बाद उमर ने लॉ की पढ़ाई के लिए उत्तराखंड को चुना। वह वहां जाकर पढ़ाई करने लगा लेकिन 2018 में फूलपुर उपचुनाव के चलते वह दोबारा लौट आया और फिर पढ़ाई के लिए कहीं नहीं गया।
हथियारों के शौकीन हैं दोनों बेटे, 4 राइफलधारी साथ चलते थे 
अतीक के पास पैसा था। पॉवर थी। इसका असर बच्चों पर भी पड़ा। उमर और अली बड़े थे इसलिए जो चाहा, अतीक ने वो मांग पूरी कर दी। महंगी गाड़ियां मांगी तो अतीक ने BMW और लैंड क्रूजर खरीद दी। लेकिन बेटों को कभी खुद से चलाने की इजाजत नहीं थी। इसकी वजह इन महंगी गाड़ियों का भारी इंजन था। इसलिए ड्राइवर गाड़ी चलाते और ये बैठे रहते थे। वहीं दूसरी गाड़ी जिसमें पजेरो, फॉर्च्यूनर जैसी गाड़ियों को ये चलाते थे।
कहीं से निमंत्रण आता, और वहां अतीक नहीं जा पाता तो उमर और अली जाते थे। इनके साथ दो गाड़ियां और कम से कम 4 राइफलधारी सुरक्षा के लिए जाते थे। वहीं अगर कोई प्रोग्राम अटाला या फिर करेली में हो और खास व्यक्ति के घर हो तो सभी पांचों बेटे जाते थे। तब करीब 50 लोग साथ जाते। इसमें 10 से ज्यादा लोग राइफल लेकर सुरक्षा में होते थे। अली और असद को हथियार का शौक था इसलिए वह अक्सर इसके साथ फोटो खिंचवाते थे।
अतीक अपने बच्चों को पढ़ाता और अवैध काम करना भी सिखाता था 
अतीक चाहता था कि उसके बेटे अच्छे से पढ़ाई करें। इसलिए स्कूल के बाद सभी की ट्यूशन भी लगा रखी थी। मां शाइस्ता बच्चों की पढ़ाई का जिम्मा संभालती थी। अतीक अपने बच्चों का राजनीतिक गुरु था वह उन्हें राजनीतिक बातों को बताता और समझाता। अपने अवैध कामों की जानकारी भी देता। उमर जहां राजनीतिक बातों के प्रति गंभीर रहा वहीं अली व असद अवैध कामों में ज्यादा इंट्रेस्ट दिखाते।
उमर अपने साथियों के साथ अक्सर सिविल लाइन्स व जानसेनगंज में नजर आ जाता था। उसे फोटोग्राफी का विशेष शौक था इसलिए कई बार फोटोग्राफी के लिए भी अलग-अलग जगहों पर अपने हम उम्र फोटोग्राफरों को लेकर जाता था। यहां तक दोनों ही बेटों के खिलाफ कोई आपराधिक मामला दर्ज नहीं था।
2016 में शुआट्स यूनिवर्सिटी में अतीक ने मारपीट की। कानपुर कैंट से सपा का टिकट मिलने पर 500 गाड़ियों की रैली निकली। हुआ ये कि पार्टी ने टिकट कैंसिल कर दिया। BJP की सरकार बनी तो अतीक को जेल में डाल दिया गया।
अतीक जेल में था तो पढ़ाई छोड़ उमर ने किया था चुनाव प्रचार 
2017 में BJP की सरकार बनी, तो फूलपुर के तत्कालीन सांसद केशव प्रसाद मौर्य डिप्टी CM बन गए। फूलपुर सीट खाली हो गई। उपचुनाव में अतीक को किसी पार्टी ने टिकट नहीं दिया तो वह निर्दलीय चुनाव लड़ने का ऐलान कर दिया। लेकिन प्रचार कैसे होगा इसकी चिंता थी क्योंकि अतीक जेल में था। तब बड़ा बेटा उमर उत्तराखंड से पढ़ाई छोड़कर वापस आ गया। उसने चुनाव प्रचार का पूरा जिम्मा खुद उठाया।
उमर ने प्रचार शुरू किया। एक दिन में फाफामऊ से लेकर लालगोपालगंज और मऊआइमा से लेकर होलागढ़ में चुनावी सभाएं करता। उसका भाई अली पूरा मैनेजमेंट देखता। उमर अपने भाषण में अतीक के कामों को गिनाता और कहता, "आप सभी के सांसद जी को साजिश के तहत जेल में डाला गया है। आप लोग खुद बताएं क्या हमारे अब्बू ने कभी आपको कोई नुकसान पहुंचाया है, क्या कभी आपकी बातों को नहीं सुना?" भाषण ऐसा होता कि जनता तालियां पीटती। हालांकि, चुनाव हुआ तो सपा के नागेंद्र सिंह जीत गए। अतीक को 48 हजार से ज्यादा वोट मिले थे।
अली ने कहा, किसी और का नहीं अपना झंडा उठाओ 
2017 से 2021 आ गया। अतीक अहमद जेल में ही रहा। इधर राजनीतिक जमीन खोजते हुए शाइस्ता परवीन ने असदुद्दीन ओवैसी की पार्टी AIMIM में शामिल हो गई। उस वक्त पार्टी के प्रचार का जिम्मा संभाला अली अहमद ने। अटाला में एक सभा आयोजित हुई। असदुद्दीन ओवैसी भी आए थे। अली ने मंच पर करीब 10 मिनट का लंबा भाषण दिया।
उस भाषण में अली कहता है, "मैने अपनी मां से कहा कि जुल्म के खिलाफ लड़ते हुए अब्बा 26 साल से जेल में हैं। चचा जेल में हैं। इस जुल्म के खिलाफ मैं भी लड़ाई लड़ते हुए अगर शहीद हो जाऊं, तो आंसू न बहाना। तब मेरी मां कहती हैं, तुम्हारे बाद मेरे तीन बेटे और हैं। अपना आंचल फाड़कर परचम बनाऊंगी पर किसी के सामने सिर न झुकाऊंगी।"
इस भाषण में वह मुस्लिमों को एक होने की बात करता है। अली कहता है, "अब जरूरत है कि किसी का झंडा न उठाया जाए, बात की जाए तो अपनी बात की जाए, हमारे साथ अगर हक के लिए लोग चलने को तैयार हैं, तो याद रखें हम हक के लिए जान देने वाले लोग हैं।"
अली का यह भाषण असद के एनकाउंटर के बाद असद का बताकर वायरल किया जा रहा है। जबकि यह अली है। 2022 के पहले परिवार में ऐसी स्थिति बनी कि कोई भी विधानसभा चुनाव लड़ने नहीं उतरा। बाद में शाइस्ता परवीन ने बसपा ज्वाइन कर लिया। मायावती ने उन्हें मेयर प्रत्याशी घोषित किया लेकिन उमेश पाल हत्याकांड के बाद टिकट काट दिया गया।
इस वक्त एक बेटा नैनी तो दूसरा लखनऊ में बंद 
उमर इस वक्त लखनऊ की जेल में बंद है। उसके ऊपर आरोप है कि 28 दिसंबर 2018 को लखनऊ के कृष्णा नगर थाने में रियल स्टेट कारोबारी मोहित जायसवाल का अपहरण किया और अतीक के पास देवरिया जेल ले जाकर पीटा। 45 करोड़ की प्रॉपर्टी अपने नाम करा ली। थाने में केस दर्ज हुआ तो उमर फरार हो गया। पुलिस ने 2 लाख रुपए का इनाम घोषित किया। 23 अगस्त 2022 को उसने कोर्ट में सरेंडर कर दिया।
अली पर 31 दिसंबर 2021 को अपने रिश्तेदार जीशान से 5 करोड़ की रंगदारी मांगने का आरोप लगा। जीशान ने करेली थाने में मामला दर्ज करवा दिया। जिसके बाद अली फरार हो गया। पुलिस ने 50 हजार का इनामी बना दिया। 31 जुलाई 2022 को उसने कोर्ट में सरेंडर कर दिया। इसके बाद से वह नैनी जेल में बंद है।
फिलहाल जल्द जमानत के आसार नजर नहीं आ रहे हैं। लेकिन इसकी पूरी संभावना है कि जब ये बाहर आएंगे, स्थिति सामान्य होगी तो चुनावी मैदान में जरूर उतरेंगे।